སེ་ར་ཕུལ་མཇལ་གྱི་བྱུང་རིམ་ལོ་རྒྱུས་མདོ་བསྡུས་ནང་།སེར་བྱེས་གྲྭ་ཚང་གི་རྟེན་གཙོ་རྟ་མགྲིན་ཡང་གསང་ཡབ་ཡུམ་དང་།དཔལ་ཆེན་རྡོ་རྗེ་གཞོན་ནུའི་ཕུར་པ་འདི་གཉིས་ནི་ཀུན་མཁྱེན་བློ་གྲོས་རིན་ཆེན་སེང་གེ་གཞིས་ཀ་དཔལ་འབྱོར་ལྷུན་པོར་བཞུགས་སྐབས།ཡབ་རྟོགས་ལྡན་ཡོན་ཏན་མགོན་པོས་ཁྱེད་ཡི་དམ་འདི་དང་ཕུར་པ་འདིར་མ་བྲལ་བ་གྱིས་ཞེས་ཕུལ་བར་གྲགས།དེ་ཡང་དང་ཐོག་ཕུར་པ་འདི་སློབ་དཔོན་པདྨ་འབྱུང་གནས་ཀྱིས་རྒྱ་གར་བསིལ་བའི་ཚལ་གྱི་མཆོད་རྟེན་གྱི་དྲུང་ནས་གཏེར་དུ་བཞེས་པ་ཡི་དམ་གྱི་གཙོ་བོར་མཛད་ཅིང་།དུས་ཕྱིས་བོད་ཀྱི་ཆོས་རྒྱལ་ལ་དབང་རྒྱུད་གདམས་པ་དང་བཅས་པ་གནང་ནས་ལྷོ་ནུབ་སྲིན་པོའི་གླིང་དུ་ཕེབས་སྐབས་རྟ་མགྲིན་ཡང་གསང་གི་ཆོས་སྐོར་དང་ལྷན་ཅིག་ཡེར་བ་སེ་བ་ལུང་གི་བྲག་ལ་གཏེར་དུ་སྦས།དེའི་རྗེས་སློབ་དཔོན་ཆེན་པོས་རྗེས་སུ་བཟུང་ཞིང་།ས་དང་པོ་ཐོབ་པ་གྲུབ་ཐོབ་མདའ་འཕྱར་པ་ཆེན་པོས་གཏེར་ནས་བཞེས་ཤིང་གཙང་དུ་བྱོན་ནས་ས་སྐྱ་པཎ་ཆེན་སྐྱིད་གྲོང་དུ་ཕེབས་པ་དང་མཇལ།མདའ་འཕྱར་བས་ཞལ་འཆོལ་ནས་ཨོཾ་བཛྲ་ཀྱི་ལི་ཀྱི་ལ་ཡ་ཞེས་གསུངས་པ་ས་སྐྱ་པཎ་ཆེན་གྱིས་དེ་མ་དག།བཛྲ་ཀི་ལི་ཀི་ལ་ཡ་ཟེར་བ་ཡིན་གསུངས་པར་མདའ་འཕྱར་བས།སྔར་ཡང་བཛྲ་ཀྱི་ལི་ཡ།ད་ཡང་བཛྲ་ཀྱི་ལི་ཡ་སྔགས་མ་དག་ཀྱང་འདི་བཞིན་བྱེད་པ་ཡིན་གསུངས་ནས།བྲག་ལ་ཕུར་པ་བཏབ་པས་འདམ་ལ་ཟུག་པ་དང་ཁྱད་མེད་པ་བྱུང་བས།ས་སྐྱ་པཎ་ཆེན་གྱིས་ཁོང་གྲུབ་ཐོབ་ཏུ་མཁྱེན་ནས་མུ་སྟེགས་པ་དང་རྩོད་དུ་འགྲོ་བ་ཡིན་པས་དེའི་གྲོགས་སུ་ཁྱེད་འབྱོན་དགོས་གསུངས་ནས་མཉམ་དུ་ཕེབས།ས་སྐྱ་པཎ་ཆེན་དང་མུ་སྟེགས་པ་འཕྲོག་བྱེད་དགའ་བོ་གཉིས་བལ་བོད་ས་མཚམས་སུ་ཉིན་བཅུ་གསུམ་ལ་བརྩད་ནས།མཐར་ས་སྐྱ་པཎ་ཆེན་རྩོད་པ་ལས་རྒྱལ་ན་ཡང་གྲུབ་རྟགས་འགྲན་ཟེར་ནས་ནམ་མཁའ་ལ་འཕུར་བས།ས་སྐྱ་པཎ་ཆེན་གྱིས་མདའ་འཕྱར་བ་བོས་པས་ཁོང་གིས་ཕུར་པ་བཏབ་པས་མུ་སྟེགས་པ་བྱ་ལ་རྡོ་ཕོག་པ་བཞིན་ས་ལ་ལྷུངས་ཤིང་མུ་སྟེགས་པའི་རལ་པ་བྲེགས་ནས་དྲན་རྟེན་དུ་ཉར་བ་ས་སྐྱའི་གཙུག་ལག་ཁང་དུ་ཡོད།